Predkladacia správa

Uznesením vlády č. 55/2007 k Plánu úloh vlády SR na rok 2007 bolo uložené ministrovi životného prostredia predložiť v novembri 2007 na rokovanie vlády SR materiál „Stratégia uplatňovania dobrovoľných nástrojov environmentálnej politiky v SR“.

Z analýzy 6. environmentálneho akčného programu EÚ, ktorým sa realizuje environmentálna politika Európskeho Spoločenstva  vyplýva, že hlavnou prekážkou pri zlepšovaní kvality životného prostredia je neudržateľná výroba a spotreba, spojená s obrovským tlakom na prírodné zdroje. Keďže udržateľná výroba a spotreba sa bude rozhodujúcim spôsobom podieľať na naplnení cieľov trvalo udržateľného rozvoja, je potrebné dosiahnuť zmeny vo výrobných vzorcoch a v spotrebiteľských modeloch pri súčasnom zachovaní rastu hospodárskej výkonnosti. Spojenie týchto podmienok je predmetom environmentálnej politiky novej generácie, v ktorej sa  nástroje priamej regulácie (legislatíva) dopĺňajú o nástroje samoregulácie, tzv. dobrovoľné nástroje:  Schéma Európskeho spoločenstva pre environmentálne manažérstvo a audit, environmentálne označovanie produktov, zelené verejné obstarávanie, environmentálne technológie, dobrovoľné dohody a pod. 

Dobrovoľné nástroje sú založené na dobrovoľnom zmluvnom vzťahu medzi  orgánom verejnej správy a subjektom zmien – organizáciou alebo podnikom. Význam týchto nástrojov a ich podiel na dosahovaní pozitívnych výsledkov v oblasti ochrany životného prostredia v rámci EÚ neustále narastá. 

V podmienkach SR máme zavedené schému pre environmentálne manažérstvo a audit a environmentálne označovanie produktov. Národný akčný plán pre zelené verejné obstarávanie v SR do roku 2010 bol schválený uznesením vlády SR č. 944 dňa 7. 11. 2007 a pripravuje sa  aktualizácia Akčného plánu pre environmentálne technológie. Doteraz však v podmienkach SR nebola pripravená a schválená ucelená národná stratégia pre využívanie dobrovoľných nástrojov environmentálnej politiky, ktorá by určovala ciele a prostriedky pre ich realizáciu.

	Cieľom  Stratégie uplatňovania dobrovoľných nástrojov environmentálnej politiky je - prostredníctvom sústavného zlepšovania environmentálneho správania sa organizácií a ovplyvňovania povedomia spotrebiteľskej verejnosti - dosiahnuť  znižovanie environmentálnych vplyvov  aktivít a produktov na životné prostredie. Zároveň jej uplatňovaním je možné dosiahnuť vyššiu konkurencieschopnosť produktov a služieb slovenských podnikov na trhoch EÚ.  Predložený materiál navrhuje  aj opatrenia na posilnenie dôveryhodnosti dobrovoľných nástrojov medzi zainteresovanými stranami a tým zvýšenie ich významu a následne zabezpečenie environmentálnej účinnosti pri sociálne prijateľnej ekonomickej náročnosti. 

	Materiál nemá finančný a ekonomický vplyv, ani vplyv na zamestnanosť a podnikateľské prostredie. Uplatňovanie predloženej stratégie bude mať pozitívny environmentálny vplyv.